**ՀՀ Տավուշի մարզպետ Հովիկ Աբովյանի մամուլի ասուլիսը**

29.09.2017

 Սեպտեմբերի 29-ին տեղի ունեցավ Տավուշի մարզպետ Հովիկ Աբովյանի հերթական մամուլի ասուլիսը, որտեղ ամփոփվեցին վերջին մեկ տարվա ընթացքում մարզպետարանի գործունեության ոլորտներում իրականացրած ծրագրերն ու դրանց արդյունքները, կատարվեցին կանխատեսումներ հետագա անելիքների վերաբերյալ: Հարցերը, որոնք տրվեցին լրագրողների կողմից, բազմաբնույթ էին և վերաբերում էին տարբեր ոլորտների. ներդրումային ծրագրեր, ստեղծված աշխատատեղեր, համայնքների սեփական եկամուտների կատարման և մթերումների ընթացք, աղբահանության ոլորտում կատարված աշխատանքներ, անտառպահպանման խնդիրներ: Մարզպետն այդ բոլորի, ինչպես նաև ընթացիկ իրականացվող այլ միջոցառումների մասին հանդես եկավ մանրամասն տեղեկատվությամբ: Մասնավորապես նշեց, որ հաշվետու ժամանակահատվածում մարզում կատարվել է 11 մլրդ 450 մլն. դրամի ներդրում, որն իր հետ բերել է հիմնական 700 և ժամանակավոր 300 աշխատատեղ: Այս ամփոփ տվյալն իր մեջ ընդգրկում է և ՀՀ կառավարության կողմից պետական բյուջեից հատկացրած միջոցները, և միջազգային ծրագրերի և մասնավորի կողմից կատարած ներդրումների ընդհանուր գումարը, որը ներդրվել է գյուղատնտեսության, առողջապահության, կրթության և այլ ոլորտներում: Կան ծրագրեր, որոնք նախատեսվել են տարիների համար և շարունակական են, ինչպես, օրինակ, ՄԱԿ-ի զարգացման ծրագրի կողմից իրականացվող ծրագիրը կազմված է 5 տարվա համար, և արդեն 2-րդ տարին է իրագործվում: Ծրագրում ընդգրկված է մարզի 45 համայնք: Արդեն ծրագրի շրջանակներում ստեղծվել են տարբեր ջերմոցային և սառնարանային տնտեսություններ, չրանոցներ, գյուղատնտեսական մեքենաների հավաքակայաններ /տրակտորներ, կոմբայններ, վարող, ցանող սարքավորումներ/: Ըստ ժամանակացույցի 5 տարվա ընթացքում նման ներդրումներ դեռ կատարվելու են: Մարզպետն անդրադարձավ նաև Եվրամիության ծրագրերի շրջանակներում գյուղատնտեսության ոլորտում իրականացվող միջոցառումներին 1 մլրդ 626 մլն. դրամ ընդհանուր գումարով, որոնք համաֆինանսավորվում են ՀՀ կառավարության կողմից: Կան նաև մասնավոր ներդրումների լավ օրինակներ, ինչպես <<Տավուշտեքստիլ>> և <<ՀիմնաՏավուշ>> ընկերությունները, որոնք բավականին մեծ ներդրումներ են կատարել՝ ստանալով շոշափելի արդյունքներ: <<Տավուշտեքստիլի>> շնորհիվ Բերդի տարածաշրջանում ստեղծվել է 450 աշխատատեղ, իսկ առաջիկա տարվա ընթացքում այդ թիվը հասնելու է 1500-ի: Արդեն սեփականատիրոջ կողմից ներդրվել է 5 մլն. ԱՄՆ դոլար: <<ՀիմնաՏավուշը>> նույնպես շարունակում է իր ակտիվ գործունեությունը՝ ընդլայնելով նաև գործունեության շրջանակները՝ անասնապահությունից բացի զբաղվելով այգիների հիմնմամբ, ոռոգվող տարածքների ավելացմամբ: Նախատեսված 500000 եվրո բյուջեին այս տարի գումարվել է նաև 800000 եվրո: Կապված գյուղատնտեսության ոլորտի հարցերի հետ, հատկապես անդրադարձ եղավ մթերումների խնդրին: Նշվեց, որ խաղող մթերելու են Իջևանի գինու և կոնյակի գործարանը, Երևանի կոնյակի գործարանի Բերդի մասնաճյուղը և Նոյեմբերյանի տարածաշրջանում Դեբեդավանի մթերման կետը, որը հանդիսանում է Երևանի գինիների գործարանի մասնաճյուղը: 2700 տ արդեն մթերվել է 1 կգ-ը 130 դրամով, ակնկալվում է, որ կմթերվի 10000 տոննա խաղող: Վերամշակող արտադրամասերում արդեն մթերվել է 450 տոննա պտուղ և բանջարեղեն, 500 տոննայից ավելի արտահանվել է, և ըստ վիճակագրության ակնկալվում է, որ ևս 700-800 տ սպառվելու է ներքին շուկայում:Մարզպետը տեղեկացրեց, որ համայնքների սեփական եկամուտների հավաքագրումը սեպտեմբերի 1-ի դրությամբ կազմել է 504,5 մլն. դրամ, որը կազմում է նախատեսվածի 84,1 տոկոսը: Նախորդ տարվա նույն ժամանակահատվածի համեմատությամբ ավել է հավաքագրվել 70,4 մլն. դրամ: Անդրադառնալով անտառային ոլորտի բարեփոխումների ընթացքին և Հաղարծին գյուղում միջպետական ճանապարհին պարբերաբար կազմակերպվող բողոքի ակցիաներին, մարզպետ Հովիկ Աբովյանը նշեց, որ խնդիրը ՀՀ վարչապետի հանձնարարությամբ քննարկվել է մարզպետարանում, հրավիրվել են բոլոր խնդիր ունեցող անձինք և անտառտնեսությունների ներկայացուցիչները: Ապա հարցը քննարկվել է նաև ՀՀ վարչապետ Կարեն Կարապետյանի մոտ: Վարչապետի կողմից հանձնարարվել է պատասխանատուներին՝ համալիր վերլուծություն ներկայացնել անտառհատումների ծավալի (ապօրինի և օրինական), անտառպահպանության և անտառտնտեսությունների գործունեության վերաբերյալ՝ առաջարկելով սահմանել անտառհատումների որոշակի շեմ և խիստ պատիժ նախատեսել այն խախտողների նկատմամբ: Մարզպետը տեղեկացրեց, որ մարզի անտառամերձ տարածքներում ապրող բնակիչներին /մոտավորապես 11000 տնտեսություն/ հնարավորություն է տրվելու որպես վառելափայտ օգտվել ձնատապալի կամ քամատապալի արդյունքում առաջացած թափուկներից: Նույն նպատակի համար ևս 4000 խմ վառելափայտի հնարավորություն կտրվի <<Հայանտառի>> կողմից: